สลากชงรัฐบาลทำหวยบนดินรางวัลแจ็คพอต100ล้าน
กองสลากรื้อหวยบนดิน นัดประชุมบอร์ด 24 มิ.ย.นี้ เสนอรัฐบาลใหม่ ให้รางวัลแจ็คพอต100ล้าน
23 มิ.ย. 2562

กองสลากรื้อหวยบนดิน นัดประชุมบอร์ด 24 มิ.ย.นี้ เสนอรัฐบาลใหม่ ให้รางวัลแจ็คพอต100ล้าน
นายพชร อนันตศิลป์ อธิบดีกรมสรรพสามิต ในฐานะประธานกรรมการสำนักงานสลากกินแบ่งรัฐบาล เปิดเผยว่า การประชุมคณะกรรมการสลากฯ ในวันที่ 24 มิ.ย.2562 ฝ่ายบริหารจะเสนอแผนการออกสลากออนไลน์ ทั้ง หวยบนดิน 2 ตัว 3 ตัว และ สลากลอตโต ให้คณะกรรมการพิจารณา เพื่อเสนอให้รัฐบาลใหม่เห็นชอบ
ทั้งนี้ ความเป็นไปได้ที่จะดำเนินการมากที่สุด คือ หวยบนดิน 2 ตัว 3 ตัว เนื่องจาก กองสลากฯ เคยดำเนินการมาแล้ว สามารถทำได้เลย หากรัฐบาลเห็นชอบก็ใช้เวลาประมาณ 2 เดือน ต่างจากลอตโต ที่ต้องใช้เวลาดำเนินการใหม่ทั้งหมด อย่างไรก็ดี การขายหวยบนดิน จะต้องอยู่ในรูปแบบกินแบ่ง คือ 60% เป็นการจ่ายเงินรางวัล 23% เป็นรายได้รัฐ และอีก 17% รางวัลเป็นค่าบริหารจัดการ ต่างจากในอดีตที่ผ่านมา
สำหรับการจ่ายเงินรางวัลหวยบนดิน อยู่ระหว่างการพิจารณา ซึ่งจะมีการจ่ายเงินรางวัลแจ็คพอตหรือไม่ ก็ต้องดูความเหมาะสมและรับฟังความคิดเห็นจากผู้มีส่วนได้เสีย เช่น ถ้าจะกันเงินรางวัล 10% ของสัดส่วนจ่ายเงินรางวัล 60% ก็สามารถทำได้ ซึ่งถ้ายอดขายเกินกว่า 2,000 ล้านบาท เงินรางวัลแจ็คพอตก็จะไม่ต่ำกว่า 100 ล้านบาท เป็นต้น
ทั้งนี้ กองสลากจำเป็นต้องมีการออกผลิตภัณฑ์ใหม่ๆ เพื่อให้ประเภทของสลากที่จำหน่าย มีความหลากหลาย จากปัจจุบันที่จำหน่ายแค่สลากกินแบ่งรัฐบาล (ลอตเตอรี่) ทำให้การแก้ไขปัญหาขายสลากเกินราคา ทำได้ยาก
นอกจากนี้ การจำหน่ายสลากออนไลน์ หวยบนดิน 2 ตัว 3 ตัว และสลากลอตโต จะเป็นการลดขั้นตอนการขายผ่านผู้ค้า มาเป็นการจำหน่ายผ่านเครื่อง หรือ ผ่านแอพลิเคชั่นโทรศัพท์มือถือ ทำให้ทุกคนสามารถซื้อได้ ในราคาต้นทุนจากกองสลากโดยตรง